Rozhodnutie Komisie
z 30. júla 1992
ustanovujúce zoznamy pracovísk na odber embryí v tretích krajinách pre vývoz embryí hovädzieho dobytka do spoločenstva
(92/452/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 89/556/EHS z 25. septembra 1989 o podmienkach pre zdravia zvierat, ktoré platia pre obchod vo vnútri spoločenstva s embryami domáceho hovädzieho dobytka [1] a pre ich dovoz z tretích krajín, naposledy zmenenú a doplnenú smernicou Rady 90/425/EHS [2], a najmä na jej článok 8,
keďže sa ustanovil zoznam tretích krajín, z ktorých majú členské štáty povolené dovážať embryá hovädzieho dobytka v rozhodnutí Komisie 91/270/EHS [3];
keďže je teraz potrebné zostaviť zoznam schválených pracovísk na odber embryí v každej tretej krajine na zozname ustanovenom v rozhodnutí Komisie 91/270/EHS;
keďže sa ustanovilo, že veterinárne služby tretích krajín zahrnutých do zoznamu stanoveného v rozhodnutí Komisie 91/270/EHS majú primerané právomoci a kontrolu nad pracoviskami na odber embryí, ktoré pracujú na ich území, a keďže tie isté veterinárne služby sa podujali schváliť pre odber, spracovanie a skladovanie embryí hovädzieho dobytka pre export do spoločenstva len tie pracoviská, ktoré úplne vyhovujú požiadavkám stanoveným v kapitolách I a II prílohy A k smernici 89/556/EHS;
keďže veterinárne služby tretích krajín na zozname sa zaviazali odňať súhlas pracoviskám na odber embryí, keď by sa prestala dodržovať jedna alebo viaceré podmienky schválenia a o takýchto zmenách informovať Komisiu;
keďže príslušné veterinárne orgány niektorých tretích krajín na zozname nedodali zoznam schválených pracovísk na odber embryí a Komisii je možné dodať nové informácie; keďže bude potrebné znovu preskúmať, zmeniť a doplniť toto rozhodnutie;
keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Členské štáty môžu dovážať embryá z tretích krajín, iba ak boli odobraté, spracované a skladované pracoviskom na odber embryí zahrnutom v zoznamoch v prílohe k tomuto rozhodnutiu.
Článok 2
Toto rozhodnutie je adresované členským štátom.
V Bruseli 30. júla 1992